Gael Monfils va juca la Ţiriac Open 2024! Turneul are loc luna viitoare, în București
Jucătorul francez de tenis francez Gael Monfils (47 ATP), va participa la turneul de tenis Ţiriac Open ATP 250.
Gael Monfils vine la Ţiriac Open cu 12 titluri în palmares, ultimul fiind câștigat anul trecut
Competiția se va desfăşura la Baza Sportivă Năstase/Marica din Capitală în perioada 14-21 aprilie.
"Suntem încântaţi să anunţăm că principalul showman din circuitul ATP, Gael Monfils, va fi prezent la Bucureşti pentru ATP250 Ţiriac Open.
Capacitatea lui de a captiva publicul în timp ce execută lovituri spectaculoase îl face un favorit printre spectatori.
Suntem entuziasmaţi să îl avem alături de noi la Bucureşti pentru turneul nostru, aducându-şi stilul unic şi spiritul competitiv pe teren. Bun venit înapoi, Gael Monfils, în familia Ţiriac Open!", au anunţat organizatorii.
Monfils, soţul ucrainencei Elina Svitolina (17 WTA), are în palmares 12 titluri ATP, ultimul câştigat anul trecut la Stockholm, dar a disputat şi alte 22 de finale.
Gael Mofils a mai jucat de turneul de la București de 5 ori
El a mai fost prezent de 5 ori la turneu. În 2005 a fost învins în primul tur de spaniolul Albert Montanes, cu 6-3, 1-6, 4-6.
După 3 ani, a ajuns în semifinale. A trecut, pe rând, de Florin Mergea, Teodor Crăciun, spaniolul Alberto Martin (toți în calificări), italianul Filippo Volandri, argentinianul Martin Vassallo-Arguello și compatrioul lui Marc Gicquel, pentru a fi învins de Victor Hănescu.
În 2013 l-a învins în primul tur pe Volandri, după care a abandonat, când germanul Daniel Brands conducea cu 7-6 (1), 2-0.
Anul următor a trecut de lituanianul Ricardas Berankis și compatriotul lui Paul-Henri Mathieu, iar în semifinala cu Grigor Dimitrov a abandonat când bulgarul avea 5-1.
Ultima prezență a fost consemnată în 2015. Au fost două victorii în două seturi cu Mikhail Youzhny și italianul Simone Bolelli, după care a cedat în semifinale, cu 8-7 (2), 4-6, 2-6 în fața spaniolului Guillermo Garcia-Lopez.
Denis Shapovalov, Richard Gasquet şi Stan Wawrinka au confirmat și ei prezența la Țiriac Open 2024
Monfils este al patrulea jucător care confirmă prezenţa la Ţiriac Open, după canadianul Denis Shapovalov, francezul Richard Gasquet şi elveţianul Stan Wawrinka. Turneul este dotat cu premii totale de 580.000 de euro.
Singurul competiție de categorie ATP 250 organizată în România se va desfăşura în incinta "Bazei Sportive Năstase/Marica", iar meciurile vor avea loc în aer liber, pe zgură.
După 8 ani de absenţă în România, turneul revine cu ediţia numărul 25, iar fostul tenisman Ion Ţiriac a precizat că va rămâne aici.
"Tenisul se întoarce acasă. De data aceasta va rămâne în România. Ani de zile am aşteptat momentul acesta, mă bucur că a sosit. Vă aşteptăm pe toţi la turneu", a precizat el.
Câştigătorul turneului de tenis ATP 250 va primi 250 de puncte ATP, competiţia atrăgând astfel un tablou de jucători de top, din primii 100 în clasamentul ATP.